作者:周邦彥
標題:霜葉飛
內容:露迷衰草。疏星掛，涼蟾低下林表。素娥青女鬥嬋娟，正倍添悽悄。漸颯颯、丹楓撼曉。橫天雲浪魚鱗小。似故人相看，又透入、清輝半餉，特地留照。迢遞望極關山，波穿千里，度日如歲難到。鳳樓今夜聽秋風，奈五更愁抱。想玉匣、哀弦閉了。無心重理相思調。見皓月、牽離恨，屏掩孤顰，淚流多少。